Velfærd: Et brev fra daværende S-formand Helle Thorning-Schmidt til ca. en million vælgere - fordelt over hele landet - op til folketingsvalget i juni 2015 skabte politisk furore om både form og indhold. Sig nej til Lars Løkke Rasmussen og nulvækst, lød det bl.a.

Modreaktionen kom prompte fra Venstre:

- Vi siger nej til usande skræmmekampagner. Vi siger ja til velfærd og til at anvende skatteborgernes penge med omhu, lød det i en annonce indrykket i de store dagblade - underskrevet af V's borgmestre landet over.

Nu går Socialdemokraterne med tal i hånd til angreb på V's forsikring om kommunal velfærd.

En undersøgelse fra Arbejderbevægelsens Erhvervsråd på baggrund af tal fra Danmarks Statistik viser, at der i andet kvartal i år var godt 10.000 færre kommunalt ansatte i Danmark end i samme kvartal i 2015 - altså tidsmæssigt midt i krigen på ord mellem S og V. Det svarer til et fald på 2,3 pct. på landsplan.

Socialdemokraterne peger yderligere på, at nedskæringerne især er sket i "borgernære områder" som folkeskoler, sundhed, ældrepleje og børnepasning.

Nicolai Wammen, politisk ordfører for Socialdemokraterne, siger til Avisen Danmark:

- Venstre snød vælgerne, da de hævdede, at der ikke ville ske nedskæringer. Der er 2300 færre kommunalt ansatte på ældreområdet, mens der er blevet 42.000 flere ældre. Det understreger, at der sker nedskæringer i en række kommuner. Det kan man ikke løbe fra. De ansatte skal løbe stærkere og stærkere, og det kræver ikke meget fantasi at se, at det går ud over kvaliteten.

Venstre - og regeringen - vil hellere bruge det økonomiske råderum på topskattelettelser, lyder det videre fra Nicolai Wammen.

I 82 af landets 98 kommuner er der sket en reduktion i antallet af kommunalt ansatte i de seneste to år, mens tallene for stat og regioner er nogenlunde status quo.